Poliačik, Martin, poslanec NR SR (2015-10-02):
Ďakujem, pán predsedajúci. Prichádzam so zákonom, ktorý už som raz v tomto pléne predkladal a dúfam, že tentokrát to dopadne lepšie. Problematika ochrany zvierat v podstate je spracovávaná v parlamente prierezovo, minimálne odkedy si pamätám, že tu sedím. V roku 2010 vznikla vtedy pracovná skupina na legislatívu venujúcu sa ochrane zvierat a mali sme aj konkrétne výsledky z práce tejto skupiny. Bolo obmedzené, bola obmedzená možnosť strieľania psov a mačiek v revíroch, poľovných. Takisto boli zvýšené trestné hranice za týranie zvierat. Dokonca sme sa dočkali prvého nepodmienečného trestu za týranie zvierat a osoba, ktorá sa ho dopustila, reálne išla do basy. Od roku 2012 sme sa v tejto téme, bohužiaľ, nepohli moc ďalej napriek avizovanej ochote a snahe aj od niektorých poslancov vládnej strany, nenašla sa dostatočná politická vôľa, aby táto snaha a ochota bola pretavená do konkrétnych legislatívnych textov. Spomeniem pána kolegu Galisa, pána kolegu Brixiho, ktorí majú úprimný záujem v tejto veci pomôcť a mňa mrzí, že sa mi jednoducho nepodarilo počas štyroch rokov prísť s komplexnou úpravou a s niečím, čo Slovensku veľmi chýba, a to je zákon o ochrane zvierat. Keďže nie je úplne v mojich silách predniesť takúto úpravu sám, snažím sa riešiť aspoň čiastkové veci a teda veci, ktoré najviac, ako sa hovorí, tlačia botu. A jednou z týchto vecí je práve výskyt obrovského množstva množiteľských staníc na Slovensku, v ktorých sú hlavne psy chované v absolútne nehumánnych podmienkach. Sú využívané fenky len ako zdroj šteniat. Tieto šteňatá, ktoré sú z môjho pohľadu neodôvodnené, neodôvodnene oslobodené. Predaj šteniat nechápem, prečo je oslobodený od platenia daní, ale tak to na Slovensku je. A vďaka, vďaka tomu, že tu máme takýto stav, tak Slovensko je podľa neoficiálnych štatistík najväčším vývozcom, ilegálnym, šteniat v Európe. Mnohé štence, ktoré sú zachytávané v preplnených dodávkach, z ktorých niektoré neprežijú ani len cestu k svojim budúcim majiteľom, pochádzajú práve zo Slovenska a obrázky a zábery týchto psov sú naozaj nervy drásajúcim divadlom. V súčasnosti je chov a množenie psov kontrolovaný len tým spôsobom, že tzv. chovné stanice jednotlivých plemien sú nahlásené chovateľským zväzom týchto plemien a tie kontrolujú, či takéto chovy spĺňajú ich štandardy a prípadne aj medzinárodné štandardy. Chovatelia takýchto šľachtených chovov majú záujem na tom, aby tieto chovy boli v poriadku a zachovávali medzinárodné štandardy, pretože im to dáva možnosť ďalej rozvíjať chov a zvyšuje hodnotu ich psov, aj šteniat z takéhoto chovu. Na druhej strane existujú chovy, kde nie sú dodržiavané podmienky držania a chovu zvierat stanovené vyhláškou ministerstva pôdohospodárstva č. 123/2007 a častokrát sú samice psov v nekontrolovaných chovoch držané pod fóliovníkmi, v tmavých pivniciach, bez venčenia, bez denného svetla, bez sociálneho kontaktu, bez veterinárneho ošetrenia, bez vhodnej stravy, s kožnými a inými chorobami. Ako jediný nie je spôsob množenia, nie je tento spôsob množenia za účelom predaja kontrolovaný, čo vedie jednak ku genetickým zmenám na plemenách, skrytým chorobám, ktoré sa prejavia až po určitom čase od kúpy, k premnoženiu určitých plemien a hlavne nevhodným podmienkam chovu vedúcim k týraniu. Takíto množitelia nie sú registrovaní v chovateľských zväzoch a v súčasnosti nikto nekontroluje, či dodržiavajú požiadavky stanovené osobitným predpisom. Z tohto dôvodu navrhujeme zaviesť povinnosť pre každého, kto bude chcieť predávať psov mimo chovateľských staníc registrovaných v chovateľských zväzoch, aby mal mať od veterinárnej správy potvrdenie o tom, že má vhodné podmienky na tento chov a že ich aj dodržiava. Akýkoľvek predaj bez registrácie by nemal byť legálny. Návrhom zákona sa zavádza povinnosť registrovať chov v prípade, že chovateľ má záujem o predaj šteniat. Registrácia sa netýka tých chovateľov psov, ktorým sa psy rozmnožia náhodne, alebo šteňatá nie sú predmetom predaja. Predložený návrh zákona má negatívny vplyv na štátny rozpočet, nemá vplyv na rozpočty obcí a vyšších územných celkov, má pozitívny vplyv na životné prostredie a nemá vplyv na zamestnanosť, podnikateľské prostredie a informatizáciu spoločnosti. Predložený návrh zákona je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná. Z predkladateľskej správy všetko, pán predsedajúci, zvyšok poviem v rozprave, do ktorej sa hlásim ako prvý.